
GENEROLO JONO ŽEMAIČIO LIETUVOS KARO AKADEMIJA
BENDROSIOS TECHNINĖS SPECIFIKACIJOS 
K-9 (gyvenamosios paskirties pastato) Vilniuje, Šilo g. 5A (Unikalus Nr. 1399-9037-5041) gyvenamųjų ir sanitarinių patalpų remontui
        Remonto darbų tikslas Lietuvos karo akademijoje, K-9 (gyvenamosios paskirties pastate) sanitarinėse patalpose pakeisti susidėvėjusias dušo pertvaras, suremontuoti patalpų sienas, lubas, grindis, sumontuoti papildomus šviestuvus. 

	TS-01
	Medžiagos paviršių apsaugai
	Paruošiamieji darbai - paviršių uždengimui
	Patalpose prieš remonto darbus polietilenine plėvele, remontiniu popieriumi ar kitomis medžiagomis turi būti apsaugota nuo pažeidimų ir ištepimų esama grindų danga, langai, palangės, žaliuzės, radiatoriai, pastato inžineriniai įrenginiai (tame tarpe priešgaisrinės sistemos įrenginiai, garsiakalbiai ir pan.). Darbo vieta maksimaliai apsaugoma nuo dulkių patekimo į koridorius. Takai kuriais vaikšto darbininkai į darbo vietą esant poreikiui uždengiami apsauginėmis plėvelėmis, užteršti takai nuolat valomi. Esant poreikiui, Rangovas nuo sienų gali numontuoti elektros įrenginius, kitus trukdančius darbams įrenginius ir po remonto darbų sumontuoti atgal. Darbo metu būtina užtikrinti kitų pastato patalpų apsaugą nuo purvo ir statybinių dulkių. Po darbų turi būti pašalinamos statybinės atliekos, šiukšlės ir sutvarkoma darbų zona. Baigus remonto darbus, patalpos turi būti paliktos švarios ir tvarkingos, nuo visų paviršių nuvalytos dulkės. Negali būti naudotų dažų, gruntų, glaisto, dažymo juostų likučių ant nedažomų paviršių. 

	TS-02
	Gruntas, dažai ir kitos medžiagos sienų remonto ir dažymo darbams
	Anksčiau dažytų sienų remontui, paruošimui dažymui, labai geram dažymui emulsiniais dažais 2 sluoksniais (remontuojant 10 proc. sienų paviršiaus)
	Remontuojamos Užsakovo nurodytos patalpų sienos (labai geras dažymas remontuojant apie 10 proc. dažomo sienų ploto). Sienų aukštis 2,9-3,55m. Baldai remonto metu gali būti perstumiami, išnešami į gretimas patalpas, po remonto darbų grąžinami į vietą. Prieš atliekant remonto darbus patikrinama apdailos sluoksnio būklė. Atšokęs tinko, grunto, dažų sluoksnis pašalinimas iki tvirto pagrindo. Remontinis tinkas klojamas sluoksniais pagal tinko gamintojo rekomendacijas. Tinko paviršiaus stiprumas, drėgmė, lygumas turi atitikti virš tinko vykdomų tolimesnių darbų (glaistymo, dažymo) kokybės reikalavimus. Sienų paviršiai paruošiami dažymui – nuplaunami, nuo paviršiaus pašalinami nešvarumai, atsilupę, netvirti ar sutrūkinėję dažų ir glaisto sluoksniai, užtaisomi įtrūkimai, sienų pažeidimai, paviršius glaistomas, šlifuojamas, nuvalomas, gruntuojamas. Esant poreikiui keičiami deformuoti tinkavimo, glaistymo kampai, remontuojamos gipskartonio pertvaros vadovaujantis Knauf ar analogiškomis kitų gamintojų parengtomis gipskartonio pertvarų su metaliniu karkasu montavimo instrukcijomis. Remontui naudojamos gipskartonio plokštės 12,5 mm storio, atsparios drėgmei (impregnuotos). Esant poreikiui, kampai sutvirtinami apsauginiais perforuotais aliuminio kampuočiais, skirtingų medžiagų sujungimo, įtrūkimų vietos sutvirtinamos armavimo tinkleliais. Dažymo juostomis atskiriamas nedažomų paviršių kraštas. Elastiniu akriliniu ar silikoniniu dažomu hermetiku užtaisomos sandūros tarp langų, durų, apdailinių plokščių ir sienų. Vykdant paruošiamuosius ir dažymo darbus būtina naudoti konkrečiam dengiamam paviršiui skirtą gruntą, glaistą, vadovautis dažų gamintojo rekomendacijomis, išlaikyti technologines pertraukas pakankamas paviršiams išdžiūti. Dažai turi būti tinkami naudoti gyvenamose patalpose, taip pat turi būti labai atsparūs valymui ir drėgmei (1 atsparumo drėgnam trynimui klasė). Sienų spalva nudažomos sieninės spintos (durelės ir apvadai), virš durų esančių langų apvadai. Sanitarinių patalpų, virtuvės sienų dažai taip pat turi būti atsparus drėgmei (skirti vonios patalpoms, turinčiais priedų nuo pelėsio). Dažoma ne mažiau kaip dviem sluoksniais. Apdaila turi būti tokios kokybės, kad neišsiskirtų iš apdailos visumos ir neprastesnė nei buvusi, nesimatytų įrankių žymių, dažų nuotėkių, remontuotų vietų paviršių nelygumų bei dažų faktūros, blizgumo, spalvos netolygumų. Dažai, jų spalva ir blizgumas derinami su Užsakovu. Preliminari dažų spalva – patalpų sienų esama spalva. Užsakovui neatlygintinai paliekama po 5 kg kiekvienos spalvos dažų.

	TS-03
	Gruntas, dažai ir kitos medžiagos lubų remonto ir dažymo darbams
	Anksčiau dažytų lubų remontui, paruošimui dažymui, labai geram dažymui 2 sluoksniais
	Remontuojamos ir perdažomos Užsakovo nurodytos lubos baltos spalvos dažais (labai geras dažymas, remontuojant 5 proc. paviršiaus). Lubų spalva nudažomas sienos viršus (apie 8 cm pločio horizontali juostelė nuo sienų ir lubų susikirtimo kampo). Paviršių paruošimas dažymui: nuo paviršiaus nuimamos gaisrinių daviklių tvirtinimo plokštelės, pašalinami nešvarumai, atsilupę, netvirti ar sutrūkinėję dažų sluoksniai, užtaisomi įtrūkimai, lubų pažeidimai, išdaužos, paviršius glaistomas, šlifuojamas, nuvalomas, gruntuojamas. Esant poreikiui remontuojamos/keičiamos gipskartonio plokščių dalys. Vykdant paruošiamuosius ir dažymo darbus būtina naudoti konkrečiam dengiamam paviršiui skirtą gruntą, glaistą, dažus, vadovautis grunto, glaisto, dažų gamintojo rekomendacijomis, išlaikyti technologines pertraukas pakankamas paviršiams išdžiūti. 
Kambarių lubos dažomos akriliniais arba lateksiniais matiniais dažais 2 sluoksniais (1 arba 2 atsparumo drėgnam trynimui klasės). Drėgnų patalpų lubos dažomos matiniais vonios patalpoms skirtais 1 atsparumo drėgnam trynimui klasės dažais su priedais (fungicidais), kurie neleidžia veistis pelėsiui ir grybeliui, 2 sluoksniais.

	TS-04
	Baldų plokštės, plokščių tvirtinimo medžiagos
	Sienų apsaugai nuo pažeidimų
	Laminuota medžio drožlių plokšte (LMDP) padengiamos Užsakovo nurodytos sienos 1,2 -1,4 m aukščiu (plokštė ištisinė visu aukščiu be sujungimų). Naudojamos nemažesnio nei 2m pločio, nemažesnio nei 16 mm storio plokštės. Esant poreikiui sienos paruošiamos plokščių tvirtinimui - lyginamos, gruntuojamos. Galimas ne didesnis nei 2mm įlinkis 2m ilgyje, ne didesnis nei 0,5mm plokščių paviršiaus netolygumas sujungimo vietose. Visos matomos plokščių briaunos apklijuojamos PVC juostele (ne plonesne nei 0,8mm). Plokščių, PVC juostelių spalva ir raštas turi derėti prie esamų baldų ir derinamos su Užsakovu. Plokščių paviršius dengtas melamino dervoje impregnuotu popieriumi su  faktūriniu raštu. Leidžiama naudoti tik E1E05, E05 emisijos klasės laminuotą medžio drožlių plokštę. Sieninė danga tvirtinama elastingais klijais, esant poreikiui ir kitomis priemonėmis (varžtais). Tvirtinimo varžtų galvutės turi būti paslėptos ir padengtos laminato spalvos dekoratyviniais gaubteliais. Plokštėje išgręžiamos skylės elektros kištukiniams lizdams įrengti (esamų kištukinių lizdų vietose). Kištukiniai lizdai iškeliami į plokštės paviršių.
Plokščių išoriniai kampai, viršutinė briauna pilnai uždengiama skaidriai anoduotais aliuminio profiliais (neturi matytis plokštės briaunų, tarpų tarp plokščių, sienų). Plokščių viršaus ir sienos susikirtimo siūlė užsandarinama elastiniais akriliniais ar dažomais silikoniniais hermetikais.

	TS-05
	Kištukiniai lizdai, kompiuteriniai lizdai, jungikliai
	Elektros instaliacijos darbams
	Keičiami į naujus potinkiniai kištukiniai lizdai, kompiuteriniai lizdai, jungikliai (16A, analogiškų funkcijų esamiems, preliminariai baltos spalvos) ir sumontuojami į laminuotą medžio drožlių plokštę esamose vietose. Vidutiniškai vienoje patalpoje keičiama10 kištukinių lizdų, vienas jungiklis, viena dviguba kompiuterinė rozetė. Esant poreikiui prailginami kabeliai. Montažinės dėžutės įrengiamos ir tvirtai pritvirtinamos laminuotoje medžio drožlių plokštėje (negalimas montažinės dėžutės klibėjimas). Montavimo dėžutės turi būti pagamintos iš nedegaus plastiko. Plokštės vidinėje dalyje esantis laidai įvelkami į nedegų gofruotą vamzdį (šarvą). Negalimas laidų ir LMDP tiesioginis kontaktas.
Rangovas patikrina esamų elektros įrenginių varžas iki LMDP montavimo. Sumontavus elektros prietaisus į LMDP, atliekami sumontuotų elektros įrenginių varžų matavimai, pateikiami izoliacijos varžų protokolai. Defektiniai laidai, jungtys keičiami Rangovo sąskaita.

	TS-06
	LED šviestuvai, kabeliai, elektros instaliacijos loveliai
	Papildomų šviestuvų montavimui
	Kambariuose sumontuojami papildomi LED šviestuvai analogiško dizaino esamiems (lubiniai paviršiniai arba kitokie panašaus galingumo, matmenų, tokio pat spalvos spektro šviestuvai suderinus su Užsakovu). Iki papildomų šviestuvų pravedami lovelyje laidai (baltos spalvos, minimalaus dydžio reikalingo kabeliams pravesti). Loveliai prie lubų tvirtinami  medsraigčiais.

	TS-07
	Medžiagos medinių grindų remontui ir dažymui
	Medinių grindų paruošimui ir dažymui
	Remontuojamos senos medinių lentų grindys išsaugant tamsiai rudą tonavimą ir medžio tekstūrą. Senos grindinės lentos nuplaunamos su riebalų šalintoju, pašalinamas silpnas lako sluoksnis, tarpai ir duobutės užpildomos specialiu medžio grindų glaistu, grindys nušlifuojamos, smengančios lentos sutvirtinamos. Tolygiai padengiami beicu iki medienos nusitrinę paviršiai, susivienodinant nusitrynusias vietas savo tamsumu su likusiomis grindimis (beicas parenkamas bandymo keliu analogiškos esamai spalvos). Suremontuojamas nedidelis grindų plotas ir Užsakovui patvirtinus tinkamumą, darbai tęsiami. Galimi kiti remonto būdai suderinus su Užsakovu. Lakuojama ne mažiau dviem sluoksniais dvikomponenčiu poliuretano arba poliuretano-akrilato pagrindu grindų matiniu laku. Beicas, senas ir naujas lakas turi būti tarpusavyje suderinami ir naudojami pagal gamintojo instrukciją. Vykdant remonto darbus, šlifuojant negali likti matomų perėjimų (aštrių „laiptelių“) šlifavimo vietose, nulakavus - blizgumo, spalvos netolygumų.

	TS-08
	Grindjuostės, tvirtinimo medžiagos
	Grindjuosčių pakeitimui
	Pakeičiamos grindjuostės. Senos grindjuostės utilizuojamos. Keičiamos grindjuostės storis turi būti pakankamas uždengti grindų dangos ir sienos tarpus, aukštis ne mažiau 60mm. Parenkamos grindjuostės iš polistireno ar poliuretano arba kitų medžiagų, suderinus su Užsakovu. Grindjuostės turi būti atsparios smūgiams, vandeniui, tvirtinamos specialiais tvirtinimo laikikliais skirtais tos konstrukcijos grindjuostėms. Grindjuostės dažomos dažais skirtais šios rūšies grindjuostėms 2 sluoksniais (arba parenkamos spalvotos).  Grindjuosčių dizainas, spalvos privalo būti suderinti su Užsakovu.

	TS-09
	Ventiliacijos grotelės, klijai
	Ventiliacijos grotelių pakeitimui
	Pakeičiamos ventiliacijos grotelės į analogiškų matmenų baltos spalvos plastikines ventiliacijos groteles. Prieš keičiant groteles patikrinamos ortakių angos – išvalomos, patikrinama oro trauka (informuojama esant defektams). Grotelės tvirtinamos elastiniais klijais skirtais klijuoti plastikui prie mūro (pvz. SMX hibridinio polimero pagrindu pagamintas elastingas baltas hermetikas).

	TS-10
	Dušų pertvarų plokštės, karkasas
	Dušų pertvarų montavimui
	Pakeičiamos pertvaros 1, 3 ir 4 aukštų dušinių patalpose. Senos pertvaros išardomos ir utilizuojamos. Naujos pertvaros montuojamos senų pertvarų vietoje. Naudojama „ Griubner LTP-13“ (arba analogiška) pertvarų sistema, panaudojant anoduoto aliuminio profilius. Pertvaros užpildas yra gaminamas iš monolitinio ne mažesnio nei 10,0 mm storio aukšto slėgio laminato - HPL (plokštės aukštis 193-200cm, kojelės aukštis iki 17cm.) standartinės šviesaus tono spalvos suderintos su Užsakovu. Sienelių pločiai 75cm ir 90cm (žr. planus). Įrengiami papildomi tvirtinimai pertvarų stabilumui ir standumui užtikrinti. Rangovas paruošia brėžinius pertvarų gamybai ir suderina su Užsakovu. 

	TS-11
	Statybinės atliekos
	Statybinių šiukšlių išvežimui
	Statybos metu susidariusios atliekos rūšiuojamos bei tvarkomos LR galiojančių teisės aktų nustatyta tvarka. Statybinės atliekos išvežamos į statybinio laužo surinkimo aikštelę ar įmonę. Priėmus atliekas, išrašoma sąskaita-faktūra, kurią Rangovas saugo iki objekto pridavimo.



PASTABOS:
Visos remonto darbams skirtos naudoti medžiagos prieš pradedant remonto darbus turi būti suderintos su Užsakovu. Medžiagos sumontuotos nesuderinus, Užsakovui nurodžius privalo būti pakeistos nemokamai.


